Teivon raviraportti 25.9.2018 - Teivon Ravikeskus
Joe’s Monkey Man paras 2-vuotias
Tiistai-illan kilpailutapahtumat käynnistyivät 2-vuotiaiden lämminveristen taistolla. Lähdön voittokaumppailusta muodostui lopulta Erkki-Pekka Mäkisen valmennettavien välinen, kun tallipäällikön keulassa juossut Lush Life ja sen takaa kiriin iskenyt Joe’s Monkey Man iskivät maalisuoralla yhteen. Voittoon puristi etusuoran alussa paikan 2. sisältä ottanut ja loppukaarteessa kirinsä aloittanut Joe’s Monkey Man, ohjissaan Oiva Käsnänen. Uran debyytissä syntyi voittotulos 18,8ke.
Lämminveristen ensimmäinen Kriterium-karsinta meni Tapio Perttusen valmentaman Bosses Ladyn nimiin. Antti Teivaisen ajokki eteni etusuoralla keulapaikalle ja kellotti väliajoin 14,0 – 17,0 – 14,5. Loppukaarteessa Bosses Lady ei hetkellisesti näyttänyt voittajalta, mutta suoralle kaarruttaessa se alkoikin repiä eroa muuhun porukkaan ja otti lopulta 15-lopetuksessa selvän voiton. Ykkössija oli Tammakriteriumin sankarittarelle jo neljäs putkeen. Koko uransa kymmenestä startista Bosses Lady on voittanut komeasti seitsemän.
Myös toisessa lämminveristen karsinnassa keulavoittajien juhlat jatkuivat. Tuomas Korvenojan ohjastama Lewis Ale lähti hyvin liikkeelle ja valtasi alussa keulapaikan. Ori kellotti piikkipaikalla väliajoin 12,0 – 14,5 – 16,5 ja irtosi 13-lopetuksessa ylivoimaiseen voittoon. Sukuvarsa on voittanut kuudesta kisastaan viisi ja on taatusti yksi tiukimmista voitontavoittelijoista myös rahakkaassa finaalilähdössä.
Viimeisellä takasuoralla 2. ulkoa toisen radan veturiksi kiertynyt Double Revenge meni loppukaarteessa 2. sisälle, mistä oli lopussa hieman pehmeä ja jäi viidenneksi. Majestic Man taipui 2. sisältä kuudenneksi. Loppukaarteessa 4. sisältä ulos noussut Sahara Maldonado riitti taustalla seitsemänneksi. Feisty Savage jäi 4. ulkoa hännille, Hit The Road Jack antautui keulan rinnalta. Ambriel ja Lake’s Action pilasivat pelinsä laukkoihin.
Toisen radan jonon hännillä juossut Darena hyökkäsi viimeisellä takasuoralla kolmannen kiertoon ja eteni loppukaarteeseen tultaessa 3. ulos. Maalisuoralle kaarruttaessa Ville Grönstrandin ajokki heitti uudestaan ulkoradoille ja lopetti hyvin kakkoseksi. Viimeisellä takasuoralla 4. ulkoa kirinsä aloittanut Nelson Avenger laskeutui loppukaarteessa 2. ulos. Maalisuoran alussa Teemu Toroska nosti suojattinsa uudestaan kolmannelle ja ruuna lopetti kolmanneksi. Keulassa väliajoin 13,0 – 16,0 – 17,5 kellottanut Sahara Ayanna menetti loppukaarteessa keulapaikan ja jaksoi lopulta neljänneksi. Etusuoralla 3. sisältä toisen radan veturiksi nostanut Inflammable Jam punnersi viidenneksi. M.J.’s Pearl jäi lopussa sisäradalle vaille kiritiloja. Taustalla Rahanja lopetti asiallisesti, muttei ehtinyt rahataistoon mukaan.
Ravi-ilta päättyi Ghiottin keulavoittoon. Hannu Torvisen ajokki oli kiihdytysvaiheessa nopein ja valtasi alussa piikkipaikan. Ori kellotti keulassa väliajoin 15,0 – 16,5 – 19,5 ja karkasi 15-lopetuksessa todella helppoon voittoon. Ykkössija oli Jukka Kinnusen valmennettavalle toinen putkeen ja samalla koko uran puitteissa viides.
3. sisällä juossut Salty Fairytale pääsi maalisuoran alussa 2. sisälle ja seuraili kakkoseksi. 5. ulkona juossut Runner Wili nousi loppukaarteessa ulkoradoille ja lopetti hyvin kolmanneksi. Viimeisellä takasuoralla 3. ulkoa kiriin lähtenyt Excellent Secret jaksoi neljänneksi, Hila’s Manolite kiri 4. ulkoa viidenneksi. 4. sisällä juossut See His Glory seuraili sisärataa pitkin lopussa viimeisille rahoille. Loppukaarteessa 2. sisältä ulos noussut Oilsheik laukkasi suoran avautuessa ja menetti kärkipään sijoituksen.